Jazoni ijro etish muassasalarida mahkumlarning huquqlari va qonuniy manfaatlarini ishonchli himoya qilish tizimi takomillashtirilganligi munosabati bilan Vazirlar Mahkamasining “Ozodlikdan mahrum etish joylaridan ozod qilingan shaxslarni ijtimoiy-maishiy taʼminlash va ishga joylashtirish tizimini yanada takomillashtirish boʻyicha amaliy chora-tadbirlar toʻgʻrisida” 2018-yil 17-iyuldagi 543-son qaroriga oʻzgartirishlar kiritish haqida
(law, 2023-08-31)

Soʻnggi yillarda mamlakatimizda mahkumlar uchun qulay shart-sharoitlar yaratilishi ularning huquq va erkinliklariga rioya etilishi hamda shaʼni va qadr-qimmati hurmat qilinishini taʼminlash borasida keng koʻlamli ishlar amalga oshirilmoqda. Shu bilan birga, mahkumlar bilan tarbiyaviy ishlarni samarali tashkil etish orqali ularning tuzalish yoʻliga oʻtishiga koʻmaklashish, shuningdek, jazoni ijro etish muassasalarida mehnatga jalb etilgan mahkumlarga haq toʻlanadigan ish davrini ularning umumiy mehnat stajiga qoʻshib hisoblash tizimini joriy etishda zamonaviy axborot texnologiyalaridan keng foydalanish zarurati yuzaga kelmoqda. Oʻzbekiston Respublikasining “Oʻzbekiston Respublikasining ayrim qonun hujjatlariga mahkumlarning huquqlari va qonuniy manfaatlarini ishonchli himoya qilishga qaratilgan oʻzgartish va qoʻshimchalar kiritish toʻgʻrisida” 2023-yil 15-fevraldagi OʻRQ-817-son Qonuniga muvofiq, shuningdek, mahkumlarning huquqlari, erkinliklari va qonuniy manfaatlarini taʼminlash maqsadida Vazirlar Mahkamasi qaror qiladi: 1. Oʻzbekiston Respublikasining “Oʻzbekiston Respublikasining ayrim qonun hujjatlariga mahkumlarning huquqlari va qonuniy manfaatlarini ishonchli himoya qilishga qaratilgan oʻzgartish va qoʻshimchalar kiritish toʻgʻrisida” 2023-yil 15-fevraldagi OʻRQ-817-son Qonuni bilan: jazoni ijro etish muassasalarining ozodlikdan mahrum etishga hukm qilingan shaxslar mehnatiga haq toʻlashga doir xarajatlari ijtimoiy soliq boʻyicha soliq solish obyekti etib belgilanganligi; ijtimoiy soliq toʻlangan davr ozodlikdan mahrum etishga hukm qilingan shaxslarning umumiy mehnat stajiga qoʻshib hisoblanishi; mahkumlarning tuzalish yoʻliga oʻtganligini aniqlash mezonlari belgilab berilganligi maʼlumot uchun qabul qilinsin. 2. Oʻzbekiston Respublikasi Ichki ishlar vazirligi Raqamli texnologiyalar vazirligi va Vazirlar Mahkamasi huzuridagi Soliq qoʻmitasi bilan birgalikda uch oy muddatda: jazoni ijro etish muassasalarida mehnatga jalb etilgan mahkumlarning haq toʻlanadigan ishga jalb etilgan davriga oid maʼlumotlarni yuritishni nazarda tutuvchi axborot tizimini (keyingi oʻrinlarda — axborot tizimi) joriy qilsin; jazoni ijro etish muassasalari tomonidan mahkumlarga hisoblangan ijtimoiy soliq toʻlovlarini elektron tartibda soliq organlariga taqdim etish amaliyotini yoʻlga qoʻysin. 3. Belgilansinki, axborot tizimini joriy etish doirasida: Oʻzbekiston Respublikasi Ichki ishlar vazirligi — buyurtmachi hisoblanadi; bosh pudrat tashkiloti qonunchilik hujjatlarida belgilangan tartibda tender (tanlov) savdolari asosida aniqlanadi; axborot tizimini joriy etish bilan bogʻliq xarajatlar Ichki ishlar vazirligining budjetdan tashqari mablagʻlari hisobidan amalga oshiriladi. 4. Vazirlar Mahkamasining “Ozodlikdan mahrum etish joylaridan ozod qilingan shaxslarni ijtimoiy-maishiy taʼminlash va ishga joylashtirish tizimini yanada takomillashtirish boʻyicha amaliy chora-tadbirlar toʻgʻrisida” 2018-yil 17-iyuldagi 543-son qarorining 4-bandiga ilovaga muvofiq tuzalish yoʻliga oʻtgan yoki oʻtmagan toifadagi mahkumlar bilan tarbiyaviy ishlarni amalga oshirishni nazarda tutuvchi oʻzgartirishlar kiritilsin. 5. Mazkur qarorning bajarilishini nazorat qilish Oʻzbekiston Respublikasi ichki ishlar vaziri P.R. Bobojonov zimmasiga yuklansin. 1. Oltinchi-yettinchi xatboshilar quyidagi tahrirda bayon etilsin: “a) tuzalish yoʻliga oʻtmaganlar — ularga tarbiyachilar biriktirilib, maʼnaviy qiyofasini yaxshilashga doir chora-tadbirlar amalga oshiriladi, ularni sodir etgan jinoyatidan pushaymon boʻlishga va qonunga itoatkor turmush tarziga rioya qilishga undaydi; b) tuzalish yoʻliga oʻtganlar — ularda mustaqil mehnat koʻnikmasini uygʻotish va ijtimoiy faol hayotiy pozitsiyasini rivojlantirish maqsadida ularga nisbatan toʻliq ijtimoiy moslashtirishga qaratilgan chora-tadbirlar amalga oshiriladi”; 2. Sakkizinchi xatboshi chiqarib tashlansin. 3. Toʻqqizinchi — oʻn uchinchi xatboshilar tegishlicha sakkizinchi — oʻn ikkinchi xatboshilar deb hisoblansin.